અમદાવાદ: અમદાવાદમાં ગેરકાયદે બાંધકામોની સમસ્યા દિન પ્રતિદિન વિકરાળ થતી જાય છે ખુદ મ્યુનિ. મુખ્યાલયની નજીકના વિસ્તારોમાં તંત્રની રહેમનજર હેઠળ ગેરકાયદે બાંધકામોનું નિર્માણ થયું છે. કાયદાની ઐસી-તૈસી કરનારા લેભાગુ તત્ત્વોનો વાળેય વાંકો થતો નથી. પરંતુ કાયદાભીરુ શહેરીજનોને એક અથવા બીજાં કારણસર હેરાન થવું પડે છે. ઉત્તર ઝોનમાં અનેક નાગરિકોએ પોતાના ગેરકાયદે બાંધકામને ઇમ્પેકટ ફી ભરીને કાયદેસર કરવાની પ્રક્રિયા પૂર્ણ કરી છે તેમ છતાં આ નાગરિકોને ઇમ્પેકટ ફીનાં સર્ટિફિકેટ મળતાં નથી. ગેરકાયદે બાંધકામોને મામલે એક ને ગોળ અને એકને ખોળ જેવી સત્તાવાળાઓની આ પ્રકારની નીતિ-રીતિથી ખુદ શાસકપક્ષ નારાજ છે.